## Zakon o utvrđivanju ratne štete

### NN 61/1991 (19.11.1991.), Zakon o utvrđivanju ratne štete

# SABOR REPUBLIKE HRVATSKE

Na temelju članka 89. Ustava Republike Hrvatske. a u svezi s člancima
6. i 7. Ustavnog zakona za provedbu Ustava Republike Hrvatske, donosim

## UKAZ

### o proglašenju Zakona o utvrđivanju ratne štete

Proglašavam Zakon o utvrdivanju ratne štete, kojeg je Sabor Republike
Hrvatske donio na sjednicama Vijeća udruženog rada 8. studenoga 1991, Vijeća
općina 8. studenoga 1991. i Društveno-političkog vijeća 8. studenoga 1991.
godine.

Klasa: 011-01/91-01/156

Urbroj: 71-91-1

Zagreb, 14. studenoga 1991.

Predsjednik Republike Hrvatske

**dr. Franjo Tuđman, v. r.**

---

## ZAKON

### o utvrđivanju ratne štete

Članak 1.

U svrhu utvrdivanja ratne štete nastale Republici Hrvatskoj, njenim
fizičkim i pravnim osobama, a u svezi neprijateljstava te ratnih operacija
koje se protiv nje vode, računajući od 15. kolovoza 1990. do njihova prestanka,
određuje se osnivanje i djelatnost Republičke, općinskih i posebnih komisija
za popis i procjenu ratne štete.

Članak 2.

Ratnom štetom u smislu ovoga zakona smatra se imovinska i neimovinska,
posredna i neposredna šteta, a naročito:

1. šteta učinjena tjelesnom integritetu, životu i zdravlju ljudi. slobodi
i časti.

2 imovini (pokretnoj i nepokretnoj),

3 ratni rashodi,

4. gubitak nacionalnog dohotka,

5. gubitak nacionalnog bogatstva.

6 šteta po okoliš,

7. sve druge vrste šteta.

Ratnom štetom, u smislu ovoga zakona, smatra se šteta učinjena od neprijatelja,
ilegalnih skupina, legalnih tijela Republike Hrvatske, kao i saveznika
navedenih skupina i tijela, ukoliko je posredno ili neposredno nastala
u vrijeme navedeno u članku 1. ovoga zakona.

Članak 3.

Republičku komisiju za popis i procjenu ratne štete (u daljem tekstu:
Republička komisija) imenuje Vlada Republike Hrvatske izmedu predstavnika:
ministarstva obrane, unutarnjih poslova, pravosuđa i uprave, financija,
pomorstva. prometa i veza, turizma. zaštite okoliša, prostornog uređenja
i graditeljstva, trgovine, Republičkog zavoda za statistiku, Javnog pravobraniteljstva
Hrvatske, Gospodarske komore Hrvatske. Zajednice osiguranja imovine i osoba
"Croatia", Službe društvenog knjigovodstva Hrvatske i Republičkog
zavoda za plan, analize i prognoze. Predsjednik komisije je pomoćnik ministra
financija, Stručne i administrativne poslove za Republičku komisiju obavlja
Ministarstvo financija.

Članak 4.

Općinsku komisiju za popis i procjenu ratne štete imenuje izvršno vijeće
skupštine općine na čijem području je šteta nastala ili su nastupile njene
posljedice.

Članak 5.

Posebne komisije za popis i procjenu ratne štete osnivaju se radi popisa
i procjene ratne štete nastale na spomenicima kulture, nacionalnim parkovima,
parkovima prirode i jedinstvenim sistemima, koji djeluju na području dviju
ili više općina Republike Hrvatske. Posebne komisije imenuje Republička
komisija.

Članak 6.

Općinske i posebne komisije osnivaju potrebit broj stručnih komisija
za popis i procjenu ratne štete. Stručne komisije prikupljaju podatke i
dokaze, popisuju i procjenjuju ratnu štetu na području za koje su osnovane,
utvrđuju počinitelja i oštećenika, te podnose izvješće o svom radu komisiji
koja ih je osnovala sa cjelokupnom dokumentacijom. U stručne komisije imenuju
se stručnjaci odgovarajućih oblasti. Stručna komisija ima najmanje tri
člana.

Članak 7.

Općinske i posebne komisije objedinjuju rad stručnih komisija koje su
osnovale, određuju područje za koje će vršiti prikupljanje podataka i dokaza,
popis i procjenu, rok u kojem posao trebaju obaviti, te im pružaju svu
ostalu pomoć. Općinske i posebne komisije obrađuju i kontroliraju dostavljena
izvješća, te ih po potrebi vraćaju stručnoj komisiji radi ispravke i dopune.
Općinska i posebne komisije izrađuju zbrojno izvješće za područje za koje
su osnovane, te ga dostavljaju Republičkoj komisiji.

Članak 8.

Republička komisija kontrolira izvješća općinskih i posebnih komisija
te donosi konačnu odluku o visini ratne štete. Po potrebi za ove poslove
Republička komisija može angažirati i posebne stručne institucije. Republička
komisija podnosi izvješće o svom radu Saboru i Vladi Republike Hrvatske.

Članak 9.

Troškovi rada Republičke i posebnih komisija podmiruju se iz Republičkog
proračuna, a troškovi rada općinskih i stručnih komisija podmiruju se iz
općinskog proračuna.

Članak 10.

Ministar financija donijet će pobliža uputstva i propisati potrebne
obrasce za primjenu ovoga zakona.

Članak 11.

Stupanjem na snagu ovoga zakona prestaje važiti Uredba o osnivanju i
radu komisija za popis i procjenu ratne štete ("Narodne novine",
br. 44/91).

Članak 12.

Ovaj zakon stupa na snagu danom objave u "Narodnim novinama".

Klasa 800-01/91-04/22

Zagreb, 8. studenoga 1991

SABOR REPUBLIKE HRVATSKE

Predsjednik Sabora

**dr. Žarko Domljan, v. r.**

Predsjednik Vijeća udruženog rada

**mr. Ivan Matija, v. r.**

Predsjednik Vijeća općina

**Luka Bebić, v. r.**

Predsjednik Društveno-političkog vijeća

**Vice Vukojević, v. r.**

Zakon, NN 61/1991-1596